ไทยพาณิชย์ผนึกมิซูโฮลุยอาเซียน
รับทัพธุรกิจญี่ปุ่นคาดลูกค้าเพิ่ม50%หมดยุคตั้งสาขานอก
20 พ.ย. 2557

รับทัพธุรกิจญี่ปุ่นคาดลูกค้าเพิ่ม50%หมดยุคตั้งสาขานอก
ไทยพาณิชย์จับมือมิซูโฮ ผนึกยุทธศาสตร์บุกต่างประเทศรูปแบบใหม่ หมดสมัยตั้ง 1 สาขา
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยว่า ธนาคารได้ลงนามบันทึกข้อตกลงความร่วมมือเป็นพันธมิตรกับธนาคารมิซูโฮ (Mizuho) ซึ่งเป็น 1 ใน 3 ธนาคารยักษ์ใหญ่ในญี่ปุ่นที่มีขนาดสินทรัพย์กว่า 1.7 ล้านล้านเหรียญสหหรัฐ เพื่อให้บริการทางการเงินแก่ลูกค้าญี่ปุ่นในไทยและอาเซียน รวมถึงสนับสนุนนักธุรกิจไทยที่จะไปลงทุนต่างประเทศ
ความร่วมมือดังกล่าวเป็นการผสานจุดแข็งระหว่างกัน โดยไทยพาณิชย์เชี่ยวชาญการให้บริการลูกค้าขนาดใหญ่ เครือข่ายสาขาครอบคลุมทั่วประเทศ ขณะที่มิซูโฮมีฐานลูกค้านักลงทุนชาวญี่ปุ่นที่แข็งแกร่งกว่า 70% ของบริษัทจดทะเบียนในญี่ปุ่นและในไทย ซึ่งมีกว่า 3,000 บริษัท 
นอกจากนี้ ธนาคารจะได้ประโยชน์จากการที่เอสเอ็มอีขยายการลงทุนมายังไทย เพราะเอสเอ็มอีญี่ปุ่นส่วนใหญ่เป็นห่วงโซ่การผลิตของบริษัทด้านยานยนต์และอิเล็กทรอนิกส์ที่ตั้งฐานผลิตในไทย รวมทั้งขยายตลาดไปในประเทศลุ่มน้ำโขงตามนโยบาย ไทยแลนด์พลัสวัน
“เอสเอ็มอีญี่ปุ่นมียอดขายระดับหลักพันล้านบาท เทียบเท่าธุรกิจรายใหญ่ของไทย หากเขาต้องการมาไทย มิซูโฮก็จะแนะนำให้ใช้บริการไทยพาณิชย์ ซึ่งช่วยตั้งแต่เป็นที่ปรึกษาทางธุรกิจ ธุรกรรมต่างๆ ไปจนถึงเปิดบัญชีเงินเดือน (เพย์โรล) เช่นเดียวกันหากลูกค้าไทยอยากไปทำธุรกิจญี่ปุ่น เราก็จะแนะนำมิซูโฮ ซึ่งเป็นความร่วมมือที่ วินวิน” นางกรรณิกา กล่าว
ปัจจุบันธนาคารให้บริการลูกค้าญี่ปุ่นอยู่กว่า 600 ราย ความร่วมมือครั้งนี้คาดว่าจะเพิ่มฐานลูกค้าญี่ปุ่นรายใหม่อีก 50% และเพื่อให้สอดคล้องกับยุทธศาสตร์การขยายฐานลูกค้าญี่ปุ่นของธนาคาร ปีนี้จึงได้จัดตั้งหน่วยงานพิเศษมาเพื่อดูแลลูกค้าธุรกิจญี่ปุ่นโดยเฉพาะ
นางกรรณิกา กล่าวว่า การจับมือนี้ถือเป็นยุทธศาสตร์ธุรกิจกับต่างประเทศรูปแบบใหม่ ทั้งการขยายไปยังต่างประเทศและธนาคารต่างประเทศที่จะเข้ามาไทย ที่ใช้ประโยชน์จากความเชี่ยวชาญและเครือข่ายสาขาธนาคารท้องถิ่น ต่อไปจึงจะเห็นการลงทุนตั้งสาขาแบบเดิมๆ 
ด้าน นายโนบุฮิเดะ ฮายาชิ ประธานเจ้าหน้าที่บริหารและกรรมการผู้จัดการใหญ่ ธนาคารมิซูโฮ กล่าวว่า ความร่วมมือกันนี้เป็น 1 ใน 4 ธนาคารใหญ่ของไทยครอบคลุมธุรกรรมทั้งด้านการค้า การลงทุน และรายย่อย ซึ่งถือเป็นครั้งแรกที่ธนาคารไทยพาณิชย์ร่วมมือลักษณะนี้กับธนาคารญี่ปุ่น